b"\n_START_ARTICLE_\nBattle of the Sexes\n_START_SECTION_\nHandling\n_START_PARAGRAPH_\nBattle of the Sexes er basert p\xc3\xa5 tenniskampen mellom den regjerende kvinnelige mesteren og feministen Billie Jean King (Emma Stone) og den selverkl\xc3\xa6rte mannssj\xc3\xa5vinisten Bobby Riggs (Steve Carell). Filmen begynner med at King og hennes venninne Gladys Heldman (Sarah Silverman) konfronterer Jack Kramer (Bill Pullman), som nylig har kunngjort en turnering hvor premien for kvinner er en \xc3\xa5ttendedel av premien for menn. N\xc3\xa5r Kramer nekter \xc3\xa5 endre premieinnsatsene, bestemmer kvinnene seg for \xc3\xa5 sette i stand sin egen turnering. Etter hvert f\xc3\xa5r de samlet sammen en kvinnegjeng, og Gladys skaffer en lukrativ sponsor._NEWLINE_Billie Jean f\xc3\xa5r f\xc3\xb8lelser for sin fris\xc3\xb8r Marilyn Barnett (Andrea Riseborough), og ekteskapet med Larry (Austin Stowell) settes p\xc3\xa5 pr\xc3\xb8ve. Riggs' ekteskap med Priscilla Wheelan (Elisabeth Shue) st\xc3\xb8ter ogs\xc3\xa5 p\xc3\xa5 problemer p\xc3\xa5 grunn av Riggs' gamblingvaner. N\xc3\xa5r han blir kastet ut av huset for \xc3\xa5 ha vunnet en Rolls Royce i et veddem\xc3\xa5l, bestemmer han seg for \xc3\xa5 utfordre den regjerende kvinnelige tennismesteren for \xc3\xa5 bevise at han, selv i en alder av 55 \xc3\xa5r, kan sl\xc3\xa5 en kvinne._NEWLINE_Riggs utfordrer Billie Jean, men hun takker nei. N\xc3\xa5r Riggs senere utfordrer og sl\xc3\xa5r Margaret Court (Jessica McNamee), ombestemmer hun seg. Billie Jean trener intenst til tenniskampen, mens Riggs tar livet med ro. Riggs velger Kramer som kommentator til kampen, men Billie Jean setter ned foten og nekter \xc3\xa5 spille dersom han kommenterer. Hun f\xc3\xa5r det som hun vil, og en annen kommentator blir valgt. Etter en treg start vinner Billie Jean tenniskampen. F\xc3\xb8r hun g\xc3\xa5r ut p\xc3\xa5 banen for \xc3\xa5 motta seiersbr\xc3\xb8let fra fansen, m\xc3\xb8ter hun sin homofile venn Ted Tinling (Alan Cumming). Han forteller henne at samfunnet er i ferd med \xc3\xa5 endre seg."